VSRS Sklep I R 112/2016
Datum: 2016-11-17T01:00:00.000+01:00
ecli: ECLI:SI:VSRS:2016:I.R.112.2016
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - stranka v postopku kot zakonec sodnika pristojnega sodišča - objektivna nepristranskost sodišča

## Jedro

Zakonska zveza med sodnico sodišča, ki je pristojno za odločanje v pritožbenem postopku, in eno od strank postopka, lahko povzroči – zlasti pri nasprotni stranki – vtis pristranskosti sodišča.

## Izrek

Za odločanje o pritožbi se določi Višje sodišče v Ljubljani.

## Obrazložitev

1. Višje sodišče v Kopru, ki je stvarno in krajevno pristojno za odločitev o pritožbi zoper sodbo Okrožnega sodišča v Kopru P 140/2014 z dne 18. 8. 2016, predlaga Vrhovnemu sodišču, da določi drugo stvarno pristojno sodišče. V predlogu navaja, da je eden od tožnikov mož sodnice Višjega sodišča v Kopru. Zato bi odločanje tega sodišča lahko vzbujalo dvom v nepristranskost odločanja.

2. Predlog je utemeljen.

3. Po 67. členu Zakona o pravdnem postopku (v nadaljevanju ZPP) lahko vrhovno sodišče na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek ali če so za to drugi tehtni razlogi. V obravnavanem primeru so tehtni razlogi za določitev drugega stvarno pristojnega sodišča za odločanje na drugi stopnji podani. Zakonska zveza med sodnico sodišča, ki je pristojno za odločanje v pritožbenem postopku, in eno od strank tega postopka, lahko namreč povzroči – zlasti pri nasprotni stranki – vtis pristranskosti sodišča. Zato je Vrhovno sodišče predlogu ugodilo in za odločanje v tej zadevi na drugi stopnji določilo Višje sodišče v Ljubljani.